
ES ESMU Elohims Ciklopejs. 
Ir piepildījies! Es atnācu.
Jums nekas nav mainījies. Jūsu pasaulē viss ir tāpat kā bijis. 

Atnākusi jauna diena. Tuvojas Jaungada svētki. 

Un es nekā nespēju ietekmēt jūsu plānus un jūsu sapņus. 

Tomēr bez jūsu plāniem ir arī šī Visuma Radītāja plāni. 

Cik bieži jūs savā dzīvē atceraties Radītāju un Viņa plānus? 
Vai tas vispār notiek? 

Es domāju, ka reti. 

Taču kādreiz pagātnē pirms daudziem tūkstošiem gadu bija civilizācijas, kurās visa cilvēku dzīve bija pakļauta Dievam un Viņa Gribas izpildīšanai. 

Tās bija Zelta laikmeta civilizācijas. 

Nedaudziem no jums, kas pašlaik iemiesojušies uz Zemes, bija tā laime būt iemiesojumā tajos senajos laikos. 

Cilvēces labākie pārstāvji tad bija iemiesojumā. Tagad viņi jau ir tālu aizgājuši pa evolucionārās attīstības pakāpēm. Jūs, kas tagad esat cilvēces labākie pārstāvji, esat stipri atpalikuši no viņiem. 

Tomēr evolūcija turpinās, un Dievišķā iespēja joprojām tāpat ir atvērta tiem indivīdiem, kas izvēlējušies, ka galvenais viņu dzīvē ir Dievs. 

Tiem, kas izdarījuši pretējo izvēli un izvēlējušies kalpot savam ego un tā neremdināmo vēlmju apmierināšanai, tiem Dievišķās iespējas durvis tūlīt aizvērsies pavisam. 
Tāpēc es aicinu jūs, sākot ar šo dienu, katru savu dienu veltīt Dievam. Pietiek vienkārši pastāvīgi domāt par Dievu un visus savus dienas darbus un lietas veltīt Dievam. 

Jūs varat pirms katra darba sākuma, ko esat nodomājuši darīt dienas gaitā, izteikt atsevišķu lūgsnu un lūgt Dievu ņemt kontrolē visas jūsu darbības, lai tās atbilstu Dieva plāniem. Jūs varat lūgt, lai jūsu dzīvesplūsmu Dievs izmanto Viņa plānu izpildei. 
Tādējādi, darot savas dienas aktuālās lietas, jūs īstenībā pastāvīgi izpaužat Dievu savā dzīvē un vienmēr kalpojat Dievam. 

Tā ir ļoti vienkārša prakse. Šī prakse neprasa no jums nekādus papildu naudas ieguldījumus un neprasa pat nekādu laika patēriņu. 

Jūs vienkārši veltāt Dievam visu, ko jūs darāt dienas laikā. 

Pamēģiniet izpildīt šo praksi kaut vai gada ilgumā. 

Ļoti ātri jūs sapratīsiet, ka ne viss, ko jūs darāt dienas laikā, atbilst Dieva iecerei. Un ļoti ātri jūs sapratīsiet, ka jūsu apkārtējā dzīvē ļoti maz kas atbilst Dieva iecerei, un daudz kas ir pilnīgi nesavienojams ar Viņa ieceri. 
Kad šīs vienkāršās Patiesības sapratne apgaismos jūsu apziņu, tad tas būs jūsu pirmais apzinātais solis pie Dieva. 

Pamēģiniet visu savā dzīvē darīt tikai atbilstoši Dievišķajam Redzējumam. 
Protams, šīs vienkāršās prakses īstenošanai jums vajadzēs katru dienu darīt vismaz divas lietas: 

pastāvīgi atcerēties par savu praksi,

pastāvīgi uzturēt savu apziņu tādā līmenī, kas ir iespējami vairāk pietuvināts Dievišķajam. 
Tiem, kas spēs pāri visiem šķēršļiem realizēt šo praksi savā dzīvē, Dievišķās iespējas durvis vienmēr būs atvērtas. Jūs ar izbrīnu konstatēsiet tās pārmaiņas, kas notiks jūsu dzīvē, ar nosacījumu, ka jūs katru dienu izpildīsiet šo vienkāršo praksi. 

Jūs ar izbrīnu sajutīsiet, ka tā pārtika, ko jūs ēdat, neatbilst Dievišķajiem standartiem ne pēc sava ķīmiskā sastāva, ne pēc savas enerģētikas. 

Jūs ar izbrīnu konstatēsiet, ka jūsu attieksme pret savu bērnu ieņemšanu, dzimšanu un audzināšanu nav Dievišķa. 

Jūs ieraudzīsiet, ka visa jūsu dzīve ir piepildīta ar lielu daudzumu pilnīgi nevajadzīgu lietu, un šajā lietu virpulī jums vienkārši nav laika padomāt par Dievu. 

Jūs saskatīsiet, ka dzīves lielāko daļu jūs iztērējat, lai nopelnītu vai sakrātu naudu – pilnīgi abstraktu simbolu, kam jūs kalpojat un ko pielūdzat visu savu mūžu vārda tiešajā nozīmē. 
Jūs ievērosiet, ka no jūsu dzīves ir pilnīgi izzuduši tādi jēdzieni kā gods, sirdsapziņa, tīrība, augstsirdība, taisnprātīgums. 

Vēl pēc vienas vai divām paaudzēm cilvēki, kas tad atnāks iemiesojumā, vairs nesapratīs šo vārdu nozīmi. 

Bet viņu vārdu krājumā būs tie vārdi, ko tagad kultivē plašsaziņas līdzekļi un kas nes sabrukuma vibrācijas cilvēku dvēselēm. 

Par ļoti daudz ko jūs varēsiet padomāt, ja nolemsiet veltīt savu dzīvi Dievam. 

Bet šis mans Vēstījums nebūs saprotams tiem, kas nepieder pie cilvēkiem, kuri par galveno savā dzīvē ir izvēlējušies Dievu. 

Viņiem šķitīs, ka es runāju par lietām, kam nav jēgas jūsu dzīvē un kuras nevar tikt īstenotas moderno cilvēku dzīvē. 

Es stāstu jums, kā ir jābūt un kas atbilst Dievišķajam standartam. 

Jums Dieva dāvātā brīvā griba ļauj izvēlēties: ievērot manas rekomendācijas vai arī ne. 

Es tikai atnācu atgādināt jums par Dievu un Viņa Likumu. Un par mūžīgo dzīvību tiem, kas ir izvēlējušies būt ar Dievu. 

